Se spektakulær video fra regimets nyhetskanal

Iran-ekspert: Jeg tror ikke Obama blir skremt

Her trener iranske kvinner til å bli ninjaer

(VG Nett) Med sverd, stokker og tradisjonelle japanske håndvåpen trener angivelig 3500 kvinner til å bli ninjaer i Iran.

Bjørn-Martin Nordby

8. februar 2012

Artikkelen er over åtte år gammel

Det er den regime-eide engelskspråklige nyhetskanalen Press TV som nylig publiserte reportasjen om kvinnene ved en såkalt ninjutsu-skole i Iran.

Her kommer det frem at skolen skal ha åpnet i 1989 og skal nå ha 3500 studiner som ønsker å utdanne seg til å bli kunoichi - kvinnelige ninjaer.

- Den viktigste lærdommen i ninjutsu er respekt og ydmykhet. Kvinnene lærer å respektere seg selv - først sin egen eksistens og deretter kunsten som de behersker, sier instruktøren Fatima Muamer til Press TV.

- Kan beskrives som en medisin

Daily Mail skriver at kvinnene på sikt kan bli bedt om å delta i militære konflikter, særlig dersom situasjonen mellom Israel og Iran tilspisser seg ytterligere.

De kvinnelige studentene ved skolen blir lært opp til å bruke farlige våpen som sverd, store stokker og små, japanske håndvåpen som «nunchaku» og «shuriken» (kastestjerner). I videoen utfører de også spektakulære saltoer, spark og kast.

Det skal ha vært sensei Akbar Faraji som først introduserte den japanske kampsporten til Iran da han startet skolen for over 22 år siden.

- Ninjutsu, eller kampsport generelt, kan beskrives som en medisin. Akkurat som slangegift kan det være svært farlig, men også en god motgift, sier Faraji til Press TV.

Tror kvinnene får goder

Mahmood Amiry-Moghaddam, Iran-ekspert og leder av organisasjonen Iran Human Rights, tviler ikke på at en slik ninjutsu-skole eksisterer i Iran og tror dermed at historien er autentisk.

- Vi kjenner jo til fra tidligere at Iran har kvinnelig sikkerhetspersonell og moralsk politi, sier Amiry-Moghaddam til VG Nett.

- Men tror du disse kvinnene gjør dette frivillig?

- Det kan godt være. Men samtidig er det jo slik at de som jobber for regimet nyter godt av mange ekstra goder som de ikke ville fått ellers, sier han.

Iran-eksperten mener at det samme gjelder for de iranerne som utfører henrettelser i landet.

Artikkelen fortsetter under bildet

IRAN-EKSPERT: Mahmood Amiry-Moghaddam, leder i Iran Human Rights, mener at reportasjen om ninja-kvinnene er et ledd i propagandaen fra det iranske regimet. Foto: STIAN EISENTRÄGER/VG

- Tror nok ikke Obama blir redd

Press TV, som har publisert videoen, må ifølge Amiry-Moghaddam ikke sees på som en vanlig TV-kanal, men som et propagandaapparat for det iranske regimet.

- Prøver de å skremme sine fiender med dette?

- Hehe. Jeg tror nok ikke at Obama eller andre blir redde av en slik video, sier Amiry-Moghaddam til VG Nett.

Han tror derimot at regimet ønsker å øke spenningsnivået til Israel og USA generelt, og at videoen kan være et ledd i dette.

Samtidig mener Amiry-Moghaddam at reportasjen er et forsøk på å få fokus bort fra de kritikkverdige forholdene i Iran. Norsk-iraneren peker blant annet på at en ny islamsk straffelov nylig er blitt godkjent som gjeldende lov av Vokterrådet i landet.

- Dette har ført til at det er blitt lettere for regimet å forsvare bruken av dødsstraff, samt at antallet æresdrap på kvinner øker, sier han.

Publisert: 08.02.12 kl. 08:18

Les også

Mer om Iran